
 РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 17.4.2019 година
 относно техническата информация, необходима във връзка с проверката на техническата изправност на подлежащите на проверка елементи, относно използването на препоръчителните методи за проверка, както и за установяване на подробни правила относно формàта на данните и процедурите за достъп до относимата техническа информация
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2014/45/ЕС на Европейския парламент и на Съвета от 3 април 2014 г. относно периодичните прегледи за проверка на техническата изправност на моторните превозни средства и техните ремаркета и за отмяна на Директива 2009/40/ЕО
 1
 , и по-специално член 4, параграф 3 от нея,
 като има предвид, че:
 (1)В съответствие с Директива 2014/45/ЕС, с цел улесняване на периодичните прегледи за проверка на техническата изправност на моторните превозни средства и техните ремаркета, Комисията следва да приеме актове за изпълнение, с които да определи необходимия набор от техническа информация във връзка с подлежащите на проверка елементи и да регламентира използването на препоръчителните методи на проверка.
 (2)В приложение I към Директива 2014/45/ЕС са определени минималните изисквания по отношение на подлежащите на проверка елементи, минималните стандарти, които трябва да се използват, и препоръчителните методи на проверка.
 (3)С цел улесняване на извършването на периодичните прегледи за проверка на техническата изправност на моторните превозни средства и техните ремаркета Комисията следва също така да приеме подробни правила относно формата на данните и процедурите за достъп до относимата техническа информация.
 (4)Държавите членки могат да изключат от прегледа за проверка на техническата изправност двуколесните или триколесните превозни средства, спадащи към категориите превозни средства L3e, L4e, L5e и L7e, с работен обем на двигателя над 125 cm3, ако по отношение на тях са въведени ефективни алтернативни мерки за пътна безопасност. С цел улесняване на въвеждането и хармонизирането на прегледите за проверка на техническата изправност на тези превозни средства обаче следва да бъде определен и ръководен набор от информация.
 (5)Задълженията и изискванията, определени в настоящия регламент, следва да не засягат задълженията и изискванията, определени в Регламент (ЕО) No 715/2007 на Европейския парламент и на Съвета
 2
 и в Регламент (ЕО) No 595/2009 на Европейския парламент и на Съвета
 3
 .
 (6)На производителите следва да се предостави достатъчно време, за да внедрят на практика необходимите решения, позволяващи мрежови достъп, за предоставяне на техническата информация на контролно-техническите пунктове и на съответните компетентни органи.
 (7)Мерките, предвидени в настоящия регламент, са в съответствие със становището на Комитета, създаден по силата на член 19, параграф 1 от Директива 2014/45/ЕС,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 1.За целите на периодичните прегледи за проверка на техническата изправност на моторните превозни средства и техните ремаркета, с настоящия регламент се определят:
 а)наборът от техническа информация относно спирачното оборудване, кормилното управление, видимостта, светлините, светлоотражателите, електрическото оборудване, осите, колелата, гумите, окачването, шасито, оборудването, свързано с шасито, другото оборудване и вредното въздействие, необходима за прегледа за проверка на техническата изправност на подлежащите на проверка елементи, и използването на препоръчителните методи на проверка, в съответствие с приложение I, точка 3 от Директива